आज ही के दिन पैदा हुआ; फांसी पर अमेरिकी सैनिक भी रोए
Iraq Former President Saddam Hussein Story In Hindi; All You Need To Know About His Rise To Power, Controversial Actions, And Personal Life. इराक पर दो दशक तक शासन करने वाले सद्दाम हुसैन का आज जन्मदिन है। कहानी उस तानाशाह की, जिसके मरने पर अमेरिकी सैनिक भी रो पड़े…
30 दिसंबर 2006 की बात है। सुबह के 5.30 बजे थे। इराक के बगदाद में अमेरिका के 12 सैनिकों ने हथकड़ी में जकड़े सद्दाम को चुपचाप फांसी देने वाले जल्लाद को सौंप दिया। इसके बाद इन सुपर ट्वेल्व सैनिकों की आंखों में आंसू थे।
हाथ में पवित्र कुरान लिए हुए सद्दाम हुसैन हताश नजर आ रहे थे। इस दौरान उन्होंने किसी तरह का कोई विरोध नहीं किया। सिर्फ फांसी के वक्त काला नकाब पहनने से इनकार कर दिया। घड़ी में 6 बजते ही सद्दाम को फांसी के फंदे पर लटका दिया गया।
इराक पर दो दशक तक शासन करने वाले सद्दाम हुसैन का आज जन्मदिन है। कहानी उस तानाशाह की, जिसके मरने पर अमेरिकी सैनिक भी रो पड़े…
शुरुआत : जो विरोध करे, उसे मार दो
सद्दाम हुसैन का जन्म 28 अप्रैल 1937 को बगदाद के तिकरित स्थित एक गांव में हुआ था। बगदाद में उसने कानून की पढ़ाई की। 1957 में सद्दाम ने महज 20 साल की उम्र में बाथ पार्टी की सदस्यता ली। ये पार्टी अरब में राष्ट्रवाद का अभियान चला रही थी, जो आगे चलकर 1962 में इराक में हुए सैन्य विद्रोह की वजह बना, सद्दाम भी विद्रोह का हिस्सा बने।
1979 में सद्दाम हुसैन ने खराब स्वास्थ्य के नाम पर जनरल बक्र को इस्तीफा देने के लिए मजबूर कर दिया और खुद देश का 5वां राष्ट्रपति घोषित किया। सत्ता संभालते ही सद्दाम ने अपने प्रतिद्वंद्वियों को मारना शुरू कर दिया।
एक बार यूरोपीय पत्रकार ने सद्दाम हुसैन से पूछा कि इराकी सरकार के अपने विरोधियों को मारने की बात क्या सच है तो सद्दाम ने बिना हिचकिचाए कहा- ‘निश्चित रूप से। आप क्या अपेक्षा करते हैं? जब वे आपकी सत्ता का विरोध कर रहे हों?'
दबदबा : बड़ी संख्या में शियाओं की हत्या
सद्दाम हुसैन खुद को अब अरब देशों का सबसे रसूखदार प्रमुख समझने लगे। साल 1980 में उन्होंने पश्चिमी ईरान की सीमाओं पर अपनी सेनाएं उतार दीं। 8 साल तक चले युद्ध में लाखों लोगों को अपनी जान गंवानी पड़ी।
जुलाई 1982 में सद्दाम हुसैन के ऊपर एक आत्मघाती हमला हुआ। बदला लेने के लिए सद्दाम ने शिया बाहुल्य दुजैल गांव में 148 लोगों की हत्या करवा दी। मानवाधिकार उल्लंघन के ऐसे कई मामलों के बावजूद अमेरिका ने इन हमलों में सद्दाम का साथ दिया।
ईरान के साथ साल 1988 में युद्धविराम घोषित हो गया, पर सद्दाम अपने प्रभुत्व को बनाए रखने के लिए अपनी ताकत को बढ़ाने में लगे रहे। सद्दाम ने लंबी दूरी की मिसाइलों, परमाणु हथियार, जैविक और रासायनिक हथियारों को विकसित करना शुरू कर दिया।
सद्दाम के शासनकाल में कई नरसंहार हुए और हजारों लोग मारे गए। इसी बीच ईरान के खिलाफ युद्ध का इराक की इकोनॉमी पर निगेटिव असर पड़ा। इससे उबरने के लिए सद्दाम को तेल के दामों को बढ़ाने की जरूरत महसूस होने लगी।
किस्सा : खुद के खून से लिखवाई थी कुरान
सद्दाम हुसैन ने 1990 के दशक में अपने खून से कुरान लिखवाई थी। द गार्डियन की एक रिपोर्ट के मुताबिक सद्दाम ने अल्लाह के लिए प्रति कृतज्ञता जताने के लिए दो सालों के दौरान अपना 27 लीटर खून देकर उसे स्याही के रूप में प्रयोग करवा कर कुरान के सभी 114 अध्यायों को 605 पन्नों में लिखवाया था।
इन सभी 605 पन्नों को लोग देख सकें, इसके लिए इन्हें शीशे के केस में सजा कर रखा गया था। सद्दाम हुसैन की जीवनी लिखने वाले कॉन कफलिन ने भी ब्लड कुरान के बारे में लिखा है।
'ब्लड कुरान' के नाम से चर्चित इस कुरान को बगदाद की एक मस्जिद में रखा गया था। 2006 में सद्दाम को फांसी दिए जाने के बाद इस कुरान के सार्वजनिक प्रदर्शन पर रोक लगा दी गई।
जबरदस्ती : 6 घंटे में कुवैत पर कब्जा कर लिया
अगस्त 1990 में सद्दाम ने तेल के दामों को नीचे गिराने के लिए कुवैत को दोषी ठहराया और हमले का आदेश दे दिया। 2 अगस्त 1990 को कुवैत पर कब्जे के लिए इराकी सेना चल पड़ी। मात्र 6 घंटे में ही इराकी सेना ने कुवैत पर कब्जा कर लिया। अमेरिका ने इराक को तुरंत कुवैत खाली करने को कहा।
सद्दाम हुसैन ने अमेरिका की एक न मानी और कुवैत को इराक का 19वां प्रांत घोषित कर दिया। पहले ईरान और फिर कुवैत पर जीत ने सद्दाम हुसैन का मनोबल बढ़ा दिया। अगले ही दिन यानी 3 अगस्त को इराक ने सऊदी अरब की सीमा पर अपनी सेना तैनात कर दी।
इराकी सेना को कुवैत से निकालने के लिए अमेरिका की अगुआई में 28 देशों का गठबंधन बना। कुवैत की मुक्ति के लिए जनवरी 1991 में इराक के खिलाफ जंग शुरू हुई। अमेरिका के हवाई हमले से इराक को काफी नुकसान हुआ और उसे कुवैत से पीछे हटने के लिए मजबूर होना पड़ा।
इस संघर्ष में हजारों इराकी सैनिक मारे गए और पकड़े गए। इराक के कई तेल के कुंओं में आग लगा दी गई जिसकी वजह से उसे भारी आर्थिक नुकसान उठाना पड़ा।
किस्सा : होटल की फर्श पर लगवाई थी सीनियर जॉर्ज बुश की तस्वीर
खाड़ी युद्ध के बाद बगदाद में पांच सितारा अल रशीद होटल बनवाया गया था। कहा जाता है कि सद्दाम हुसैन के कहने पर होटल के मुख्य गेट के हॉल के टाइल्स में उस वक्त के अमेरिकी राष्ट्रपति जॉर्ज एच डब्ल्यू बुश की तस्वीर बनाई गई थी।
इस होटल में दुनिया के बड़े नेता आते थे और उन्हें बुश की तस्वीर को अपने जूतों से रौंदते हुए जाना पड़ता था। इस तस्वीर में अंग्रेजी और अरबी में 'बुश इज क्रिमिनल' लिखा था। दरअसल, किसी के चेहरे को जूते से रौंदना अरब संस्कृति में काफी अपमानजनक माना जाता है।
2003 में इराक पर अमेरिकी सैनिकों के कब्जे के बाद इस तस्वीर को नष्ट कर दिया गया। वहीं 2008 तक इसे पूरी तरह से हटा दिया गया।
ढलान : शियाओं की बगावत, अमेरिका का अटैक
कुवैत में हार के बाद सद्दाम की पकड़ कमजोर पड़ने लगी। सद्दाम विरोधी शिया समुदाय ने विद्रोह शुरू कर दिया। शियाओं के इस विद्रोह को समर्थन देने की जगह पश्चिमी देश इसकी अनदेखी करते रहे, लिहाजा शियाओं का दमन होता रहा। इराक पर अमेरिका के साथ ही कई देशों ने आर्थिक प्रतिबंध लगाए। इस वजह से इराक की अर्थव्यवस्था डगमगाने लगी।
साल 2000 में अमेरिका में जॉर्ज बुश की ताजपोशी ने सद्दाम सरकार पर दबाव और बढ़ा दिया। 2002 तक बुश ने सद्दाम को तानाशाह और दुनिया के लिए खतरा बताया। साथ ही कहा कि इराक ने सामूहिक विनाश के हथियार बना रखे हैं।
इसके बाद अमेरिका इराक में सत्ता परिवर्तन की बात करने लगा। साल 2002 में संयुक्त राष्ट्र के दल ने इराक का दौरा किया। इस दौरान इराक ने कई मिसाइलों को खत्म किया, लेकिन बुश इससे भी संतुष्ट नहीं हुए।
मार्च 2003 में अमेरिका ने अपने कुछ सहयोगी देशों के साथ इराक पर हमला कर दिया। 9 अप्रैल 2003 को सद्दाम हुसैन की सरकार को गिरा दिया गया। इसके बाद इराक की राजधानी बगदाद पर अमेरिकी सेना का कब्जा हो गया।
बगदाद में सद्दाम हुसैन की एक मूर्ति को जब अमेरिकी सैनिकों ने तोड़ना शुरू किया तो वहां मौजूद कुछ लोगों ने मूर्ति पर अपना गुस्सा उतारा। अमेरिकी सैनिकों ने इसे प्रतीकात्मक घटना बताया।
13 दिसंबर 2003 को अमेरिकी सेना ने सद्दाम हुसैन को पकड़ लिया। वह तिकरित शहर के एक घर में छिपे थे। सद्दाम ने बिना किसी लड़ाई के ही समर्पण कर दिया।
मौत : गुजारिश की थी कि गोली मार दी जाए
सद्दाम को पकड़ने के बाद जब जेल भेजा गया तो वहां उन्हें एक अलग सेल में रखा गया। उसके साथ अमेरिका के 551 मिलिट्री पुलिस कंपनी से चुने गए 12 सैनिक भी रहते थे। इन सैनिकों को सुपर ट्वेल्व नाम दिया गया।
सद्दाम हुसैन पर कई मामलों में मुकदमा चलाया गया। दुजैल नरसंहार के आरोपी के रूप में सुनवाई के बाद सद्दाम हुसैन को 5 नवंबर 2006 को मौत की सजा सुनाई गई और दिसंबर में इराक की अपील सुनने वाली अदालत ने उसकी अपील खारिज कर दी।
जब सद्दाम हुसैन को फांसी की सजा सुनाई गई तो उसने कोर्ट से गुजारिश की थी कि फांसी पर लटकाने के बजाय उसे गोली मार दी जाए। सद्दाम हुसैन का कहना था कि वो इराकी मिलिट्री कमांडर की हैसियत रखता है। हालांकि, कोर्ट ने उसकी अपील ठुकरा दी।
30 दिसंबर 2006 की बात है। सुबह के 3 बजे सद्दाम हुसैन को जगाया गया। उसे बताया गया कि उसे कुछ घंटों बाद फांसी दी जाएगी। फांसी से कुछ क्षण पहले सद्दाम ने अमेरिकी सैनिक स्टीव हचिंसन को बुलाया और उसे अपनी रेमंड व्हील कलाई घड़ी सौंप दी। हचिंसन ने इनकार करना चाहा, लेकिन सद्दाम ने उसकी कलाई में घड़ी पहना दी।
सुबह के 5:30 बजे अमेरिका के सुपर ट्वेल्व सैनिक हथकड़ियों में बंधे सद्दाम को चुपचाप फांसी के तख्ते तक ले गए। जैसे ही सद्दाम को फांसी पर लटकाने वाले जल्लाद को सौंपा गया, अमेरिकी सैनिक रोने लगे।
इराक के राष्ट्रीय सुरक्षा सलाहकार मौफाज अल-रूबेई फांसी दिए जाने के प्रत्यक्षदर्शी थे। उन्होंने बताया कि सद्दाम को जब फांसी के तख्त के पास ले जाया गया तो उस वक्त उसके हाथ में कुरान थी और वो काफी हताश और कमजोर नजर आ रहा था।
सद्दाम हुसैन ने फांसी दिए जाते समय किसी तरह का विरोध नहीं किया। हालांकि, जब जल्लाद उसे काला नकाब पहनाने लगा तो उसने पहनने से इनकार कर दिया। इसके बाद 6 बजे सद्दाम को फांसी के फंदे पर लटका दिया गया।
सुपर ट्वेल्व सैनिकों में से एक विल बार्डेनवर्पर ने एक किताब 'द प्रिजनर इन हिज पैलेस, हिज अमेरिकन गार्ड्स, एंड व्हाट हिस्ट्री लेफ्ट अनसेड' लिखी है। इसमें उन्होंने सद्दाम हुसैन और अमेरिकी सैनिकों के संबंधों के बारे में विस्तार से बताया है।
बार्डेनवर्पर अपने एक साथी एडम रोजरसन के हवाले से किताब में लिखते हैं कि हमने सद्दाम को एक हत्यारे के रूप में कभी नहीं देखा। हमें तो वो अपने दादा की तरह दिखाई देते थे।
सद्दाम की सुरक्षा में लगे एक और अमेरिकी सैनिक के हवाले से किताब में लिखा गया है कि उसके भाई की मौत हो गई है, यह सुनकर सद्दाम ने उसे गले लगाते हुए कहा था, 'आज से तुम मुझे अपना भाई समझो।'
सद्दाम ने एक और सैनिक से कहा था कि अगर मुझे मेरे धन का इस्तेमाल करने की अनुमति मिल जाए, तो मैं तुम्हारे बेटे की कॉलेज की शिक्षा का खर्च उठाने के लिए तैयार हूं।
सद्दाम और उसकी सुरक्षा में लगे गार्डों के बीच दोस्ती पनपती चली गई। हालांकि सैनिकों को साफ आदेश थे कि सद्दाम के नजदीक आने की बिल्कुल भी कोशिश न की जाए।
भास्कर एक्सप्लेनर के कुछ और ऐसे ही रोचक आर्टिकल पढ़ने के लिए नीचे दिए गए लिंक्स पर क्लिक करें...
1. क्या महाराष्ट्र में शिंदे की जगह फिर उद्धव CM बनेंगे:सुप्रीम कोर्ट में क्या हुआ, जिससे संजय राउत बोले- सरकार का डेथ वारंट जारी
2. अमृतपाल गिरफ्तार, अब आगे क्या होगा:NSA लगने से बिना जमानत सालभर जेल में रहना पड़ेगा, 6 सवालों में जानें कितना कठोर कानून
3. भिंडरांवाले पार्ट-2 कहलाने वाला अमृतपाल गिरफ्तार:थाने पर हमला कर साथी को छुड़ाया, अमित शाह को धमकी देने वाला ये शख्स कौन है?
4. जब सोनिया गांधी के पीछे-पीछे बेल्लारी पहुंचीं सुषमा स्वराज:एक हफ्ते में सीख ली धाराप्रवाह कन्नड़; 1999 चुनाव का रोचक किस्सा
